**IEPIRKUMA LĪGUMS**

**Par mobilo sakaru pakalpojumiem**

ID Nr. LTV/2017-46

Rīgā, 2017.gada 30. novembrī

**VSIA “Latvijas Televīzija”,** tās valdes locekļa - prokūrista Ivara Priedes personā, kurš rīkojas uz prokūras pamata, no vienas puses, turpmāk – Pasūtītājs, no vienas puses un

**SIA “Tele2”,** tās Biznesa klientu attiecību vadītāja Ģirta Norlinda personā, kurš rīkojas uz 2017. gada 2. janvāra pilnvaras Nr. 2017/1 pamata, turpmāk – Izpildītājs*,* no otras puses, turpmāk tekstā atsevišķi - Puse, kopā sauktas - Puses, noslēdz iepirkuma līgumu, turpmāk – Līgums.

1. **Vispārīgie noteikumi**
   1. Izpildītājs ir piedalījies Pasūtītāja rīkotajā atklātajā konkursā “Par mobilo sakaru pakalpojumiem” (identifikācijas Nr. LTV/2017-46).
   2. Saskaņā ar Pasūtītāja iepirkuma komisijas 2017. gada 14. novembra lēmumu Izpildītājs ir ieguvis tiesības realizēt savu atklātajam konkursam iesniegto piedāvājumu.
2. **Līguma priekšmets**
   1. Pasūtītājs uzdod, un Izpildītājs nodrošina Pasūtītājam mobilo sakaru pakalpojumus, kā arī Pasūtītāja privātās telefonu centrāles (LTV PBX un/vai IPPBX) savienojumu ar Latvijas mobilo sakaru tīkliem, atbilstoši Līgumā un tā pielikumā noteiktajam (turpmāk – Pakalpojums).
   2. Izpildītājs garantē, ka Pakalpojums tiks sniegts Līgumā noteiktajā termiņā, apjomā un nevainojamā kvalitātē saskaņā ar Līguma pielikumā “Tehniskā specifikācija un cenas” noteiktajām prasībām.
3. **Līguma kopējā summa un norēķinu kārtība**
   1. Līguma kopējā summa bez pievienotās vērtības nodokļa ir **120 000,00 EUR** (viens simts divdesmit tūkstoši *euro* un 00 centi). Pievienotās vērtības nodoklis tiek maksāts papildus saskaņā ar spēkā esošo nodokļa likmi.
   2. Rēķins un detalizēts pārskats par iepriekšējā kalendārajā mēnesī Pasūtītāja izmantotajiem mobilo sakaru pakalpojumiem, tiek sagatavots un elektroniski nosūtīts uz e-pasta adresi [rekini@ltv.lv](mailto:rekini@ltv.lv) un uz Pasūtītāja pilnvarotās personas e-pasta adresi: [ivars.beinarts@ltv.lv](mailto:ivars.beinarts@ltv.lv) līdz nākamā mēneša 10. datumam, saskaņā ar Līguma pielikumā noteikto.
   3. Pasūtītājs maksājumus veic, pārskaitot naudu uz Izpildītāja norādīto bankas kontu 15 (piecpadsmit) darba dienu laikā, skaitot no pareizi noformēta rēķina saņemšanas dienas.
   4. Līgumā paredzētie maksājumi skaitās veikti no dienas, kad attiecīgais naudas pārvedums ir veikts no Pasūtītāja bankas konta, saskaņā ar Pasūtītāja bankas izsniegtu izziņu vai konta izrakstu
4. **Līguma termiņš un spēkā esamība**
   1. Līgums stājas spēkā pēc tā abpusējas parakstīšanas un ir spēkā līdz Pušu saistību pilnīgai izpildei.
   2. Izpildītājs sniedz Pasūtītājam Līgumā noteiktos Pakalpojumus, sākot ar 2017. gada 4. decembri un līdz brīdim, kad iestājas viens no šiem nosacījumiem:
      1. līdz 2019. gada 3. decembrim (ieskaitot);
      2. ir izlietota Līguma 3.1. punktā noteiktā Līguma kopējā summa.
   3. Puses ir tiesīgas jebkurā brīdi izbeigt Līgumu, par to rakstiski vienojoties.
   4. Katra Puse ir tiesīga vienpusēji izbeigt Līgumu, vismaz 60 (sešdesmit) dienas iepriekš, rakstveidā paziņojot par to otrai Pusei.
   5. Pēc šī Līguma 4.2. punktā minētā Līguma termiņa izbeigšanās Izpildītājam ir pienākums 3 (trīs) mēnešu laikā atbrīvot Pasūtītāja telpas vai īpašumu no iekārtām un aprīkojuma, kas izvietotas Pasūtītāja telpās vai īpašumā tīkla pārklājuma uztveramības uzlabošanai, vai arī vienojoties ar Pasūtītāju, noslēgt nomas līgumu par iekārtu un aprīkojuma izvietošanu Pasūtītāja telpās vai īpašumā.
5. **Pušu tiesības un pienākumi**
   1. Izpildītājam ir tiesības par kvalitatīvi izpildītu pakalpojumu savlaicīgi saņemt Līgumā noteikto samaksu.
   2. Izpildītājam ir pienākums:
      1. nodrošināt Pasūtītāja esošo mobilo sakaru iekārtu abonenta numuru bezmaksas pārreģistrāciju Izpildītāja mobilo sakaru tīklā un mobilo sakaru tīkla pārklājumu LTV ēkā, Zaķusalas krastmalā 33, atbilstoši Līguma pielikumā noteiktajām prasībām.
      2. kvalitatīvi un profesionāli nodrošināt un sniegt Pakalpojumu atbilstoši Līgumā un tā pielikumā noteiktajam;
      3. ievērot noteiktos pakalpojumu tarifus;
      4. ne retāk kā vienu reizi pusgadā izskatīt Līguma pielikumā noteikto Pakalpojuma tarifu samazināšanas iespējas, Pusēm savstarpēji vienojoties;
      5. aprēķināt maksu par sniegtajiem Pakalpojumiem un nosūtīt Pasūtītājam attiecīgu rēķinu līdz nākamā mēneša 10. datumam, atbilstoši Līguma pielikumā noteiktajam.
      6. ne vēlāk kā vienas stundas laikā informēt Pasūtītāja pilnvaroto personu par konstatētajiem sakaru tīkla darbības traucējumiem un veikt nepieciešamos pasākumus to operatīvai novēršanai. Konstatēto bojājumu novēršanas laiks 24 (divdesmit četras) stundas, izņemot Līguma 5.2.7. punktā noteiktos gadījumus.
      7. Par plānveida remontdarbiem vai profilaktiskiem darbiem, kas var izraisīt tīkla darbības traucējumus, Pasūtītāja pilnvarotā persona jābrīdina vismaz 48 (četrdesmit astoņas) stundas iepriekš.
      8. pēc Pasūtītāja pilnvarotās personas elektroniski nosūtīta pieteikuma, bez maksas nodrošināt jaunu abonenta numuru pieslēgšanu, atslēgšanu, pārreģistrāciju vai arī jau esošo abonenta numuru pieslēgumu pakalpojumu konfigurācijas modificēšanu tās pašas dienas 2 stundu laikā, ja pieteikums saņemts darbdienās no plkst. 9:00 līdz plkst. 16:00 un nākamās darbdienas pirmo 2 stundu laikā, ja pieteikums saņemts ārpus šī laika. Numura saglabāšanas pakalpojuma izpilde notiek ne ilgāk kā 3 (trīs) darba dienu laikā.
      9. Pasūtītāja pilnvarotajai personai ir tiesības pieprasīt no Izpildītāja informāciju par Pakalpojuma izpildes gaitu.
      10. gadījumos, kad Pasūtītāja telpās vai īpašumā nepieciešams uzlabot tīkla pārklājumu, Izpildītājs veic nepieciešamās darbības tīkla pārklājuma uzlabošanai, t.sk. izvietojot Pasūtītāja ēkā vai īpašumā RRL aparatūru un antenas – *fīderus* un citas nepieciešamās iekārtas un aprīkojumu. Par šo iekārtu un aprīkojuma patērēto elektroenerģiju Izpildītājs norēķinās saskaņā ar elektroenerģijas uzskaites mēraparāta (skaitītāja) rādījumu par konkrētajā mēnesī patērēto elektroenerģiju.
   3. Pasūtītājam ir pienākums:
      1. savlaicīgi veikt Līgumā noteiktos maksājumus;
      2. savlaicīgi sniegt visu nepieciešamo informāciju;
      3. ievērot Izpildītāja sniegto Pakalpojumu lietošanas nosacījumus, kas nav pretrunā ar šo Līgumu.
      4. bez maksas piešķirt daļu no 406A telpas Līguma 5.2.10. punktā noteikto saistību kvalitatīvai izpildei nepieciešamo iekārtu un aprīkojuma izvietošanai, daļu no ēkas fasādes antenu-*fīderu* sistēmas uzstādīšanai, kā arī vietu kabeļu izvietošanai kanālos un šahtās.
      5. saglabāt (nebojāt) Izpildītāja īpašumā esošās iekārtas, kas ierīkotas vai uzstādītas Pasūtītāja telpās vai īpašumā, Pasūtītāja iespēju robežās nodrošinot šīm iekārtām piemērotus apstākļus. Pasūtītājam ir pienākums Pušu pilnvaroto personu saskaņotā laikā nodrošināt Izpildītāja darbinieku piekļūšanu savām iekārtām bojājumu konstatēšanas un novēršanas darbu veikšanai.
6. **Pušu atbildība**
   1. Ja Pasūtītājs nepamatoti neievēro Līgumā noteiktos samaksas termiņus, tad Pasūtītājs maksā Izpildītājam nokavējuma procentus no nesamaksātās Līguma summas, aprēķinot nokavējuma procentus pēc likumiskās gada procentu likmes apmēra, kas noteikta saskaņā ar Civillikuma 1765. panta otro daļu, proporcionāli kavējuma dienu skaitam.
   2. Ja Izpildītājs, atbilstoši Līguma 5.2.1. punktā noteiktajam, savlaicīgi un atbilstoši kvalitatīvi nenodrošina, ka Pasūtītāja ēka Zaķusalas krastmalā 33, Rīgā ir pilnā apjomā pieejami Pakalpojumi vai, ja tie nav atbilstoši pieejami vēlāk Līguma izpildes laikā, Pasūtītājam ir tiesības pieprasīt, lai Izpildītājs par katru Pakalpojuma pilnvērtīgas nenodrošināšanas diennakti maksā līgumsodu 240 EUR (divi simti četrdesmit *euro*) apmērā, vai sīkāk - 20 EUR (divdesmit *euro*) apmērā par katru stundu, bet ne vairāk kā 10% no Līguma kopējās summas, katrā atsevišķā Pakalpojuma pilnvērtīgas nenodrošināšanas gadījumā.
   3. Ja izpildītājs neievēro Līguma 5.2.8. punktā noteiktos pieteikuma izpildes nosacījumus, tad Pasūtītājam ir tiesības pieprasīt, lai Izpildītājs, par katru savlaicīgi neapstrādātu pieteikumu maksā līgumsodu 20 EUR (divdesmit euro) apmērā. Līgumsods netiek attiecināts uz gadījumiem, kad pieteikuma izpildē ir iesaistīts trešais uzņēmums un kavējums noticis tā vainas dēļ.
   4. Ja Izpildītājs līdz 2017. gada 1. decembrim nenodot Pasūtītājam tehniski atbilstošu un darboties spējīgu Līguma pielikuma A tabulas 23. punktā minēto iekārtu, Pasūtītājam ir tiesības pieprasīt, lai Izpildītājs par katru ierīces neiesniegšanas kalendāro dienu, maksā līgumsodu 100 EUR (viens simts *euro*) apmērā.
   5. Pasūtītājam ir tiesības ieturēt aprēķinātos līgumsodus, veicot attiecīgus Līguma maksājumu samazinājumus, vai arī Izpildītājam ir jāsamaksā attiecīgais līgumsods 10 (desmit) darba dienu laikā pēc attiecīgā Pasūtītāja rēķina nosūtīšanas.
   6. Pusēm saskaņā ar Latvijas Republikas Civillikumu ir pienākums atlīdzināt otrai Pusei nodarītos zaudējumus, ja tādi ir radušies Puses prettiesiskas (neatļautas) rīcības rezultātā un ir konstatēts un dokumentāli pamatoti pierādīts zaudējumu esamības fakts un zaudējumu apmērs, kā arī cēloniskais sakars starp prettiesisko (neatļauto) rīcību un nodarītajiem zaudējumiem. Puses nav atbildīgas par nejaušu zaudējumu atlīdzināšanu.
   7. Līgumsoda vai nokavējuma procentu samaksa neatbrīvo Puses no pārējo Līguma saistību izpildes un zaudējumu atlīdzināšanas pienākuma.
7. **Informācijas neizpaužamība**
   1. Puses nedrīkst izpaust informāciju par otru Pusi, trešajām personām un Līgumu, izņemot publiski pieejamu informāciju, bez otras Puses rakstiskas atļaujas, izņemot normatīvajos aktos (Latvijas Republikas Publisko iepirkumu likums, Latvijas Republikas Informācijas atklātības likums) noteiktajos gadījumos.
   2. Līguma noteiktais informācijas neizpaužamības pienākums ir spēkā neierobežotu laiku un paliek spēkā arī tad, ja Puse vienpusēji atkāpjas no Līguma vai ja Līgums izbeidzas citādi.
8. **Nepārvaramā vara**
   1. Puse tiek atbrīvota no atbildības par pilnīgu vai daļēju Līgumā paredzēto saistību neizpildi, ja šāda neizpilde ir notikusi pēc Līguma parakstīšanas dienas nepārvaramas varas, kuru nebija iespējams ne paredzēt, ne novērst, iestāšanās rezultātā. Šāda nepārvaramā vara ietver sevī notikumus, kuri iziet ārpus Pušu kontroles un atbildības (dabas katastrofas, ūdens plūdi, uguns nelaime, zemestrīce un citas stihiskas nelaimes, kā arī karš un karadarbība, valsts varas un pārvaldes institūciju, kā arī pašvaldību institūciju pieņemtie normatīvie akti un citi norādījumi, kas ir saistoši Pusēm, un citi apstākļi, kas neiekļaujas Pušu iespējamās kontroles robežās). Lai attiecīgā Puse varētu atsaukties uz nepārvaramās varas radītajiem Līguma izpildes šķēršļiem tai vispirms ir jāizdara viss iespējamais, lai tos novērstu.
   2. Pusei, kas nokļuvusi nepārvaramas varas apstākļos, bez kavēšanās jāinformē par to otra Puse rakstiski 3 (trīs) darba dienu laikā pēc nepārvaramas varas iestāšanās, iekļaujot raksturojumu, iespējamo ilgumu un sekas, kā arī ziņojumam pievienojot kompetentas iestādes izsniegtu izziņu, kura satur minēto apstākļu apstiprinājumu un raksturojumu.
   3. Ja minēto apstākļu dēļ Līgums nedarbojas ilgāk par 3 (trīs) mēnešiem, katrai Pusei ir tiesības izbeigt Līgumu, par to rakstveidā brīdinot otru Pusi vismaz 15 (piecpadsmit) dienas iepriekš. Šajā gadījumā neviena Līguma Puse nevar prasīt atlīdzināt zaudējumus, kas radušies Līguma izbeigšanas rezultātā.
   4. Par nepārvaramu varu netiek uzskatīti tehnikas vai programmatūras defekti, vai tīkla darbības traucējumi, vai citi ar līguma priekšmetu saistīti iemesli (ja vien minētās problēmas tieši neizriet no nepārvaramās varas), darba strīdi vai streiki.
9. **Citi noteikumi**
   1. Kādam no Līguma noteikumiem zaudējot spēku normatīvo aktu grozījumu gadījumā, Līgums nezaudē spēku tā pārējos punktos, un šajā gadījumā Pušu pienākums ir piemērot Līgumu atbilstoši Latvijas Republikā spēkā esošajiem normatīvajiem aktiem.
   2. Ja kādai no Pusēm tiek mainīts juridiskais statuss, Pušu amatpersonu paraksta tiesības, kādi Līgumā minētie Pušu rekvizīti vai Līgumā minētās Pušu pilnvarotās personas, tad tā nekavējoties, bet ne vēlāk kā 5 (piecu) darba dienu laikā rakstiski paziņo par to otrai Pusei. Ja Puse neizpilda šī apakšpunkta noteikumus, uzskatāms, ka otra Puse ir pilnībā izpildījusi savas saistības, lietojot Līgumā esošo informāciju par otru Pusi. Šajā apakšpunktā minētie nosacījumi attiecas arī uz visiem Līgumā un tā pielikumos minētajiem Pušu pārstāvjiem un to rekvizītiem.
   3. Izpildītājs ir tiesīgs bez saskaņošanas ar Pasūtītāju veikt apakšuzņēmēju iesaistīšanu Līguma izpildē, saskaņā ar Publisko iepirkumu likuma 62. panta noteikumiem.
   4. Pušu reorganizācija vai to vadītāju maiņa nevar būt par pamatu Līguma pārtraukšanai vai izbeigšanai. Gadījumā, ja kāda no Pusēm tiek reorganizēta, Līgums paliek spēkā un tā noteikumi ir saistoši Pušu tiesību pārņēmējam. Izpildītājs brīdina Pasūtītāju par šādu apstākļu iestāšanos vismaz 30 (trīsdesmit) dienas iepriekš.
   5. Jebkādas domstarpības, strīdi vai pretenzijas, kas rodas Līguma dēļ vai sakarā ar tā pārkāpumiem, neizpildi vai spēkā neesamību, tiek risinātas pārrunu ceļā. Gadījumā, ja Puses nevar panākt vienošanos, tad attiecīgais strīds tiek nodots izskatīšanai Latvijas Republikas tiesā atbilstoši Latvijas Republikas Civilprocesa likumā noteiktajai lietu piekritībai.
   6. Jautājumus, kas nav atrunāti Līgumā, Puses risina saskaņā ar Latvijas Republikā spēkā esošajiem normatīvajiem aktiem.
   7. Par Līguma grozījumiem un papildinājumiem, izņemot Līguma 9.2. punktā noteiktos gadījumus, Puses vienojas rakstiski. Līguma grozījumi un papildinājumi ir Līguma neatņemama sastāvdaļa. Puses var vienoties par šādu būtisku grozījumu veikšanu nepieciešamību - precizēt Līguma pielikumā noteikto uzkopšanas programmas noteikumus, ja tam ir pamatota nepieciešamība, vai ja tā ir kļūdaina vai neprecīza;
   8. Neviena no Pusēm nedrīkst nodot savas tiesības, kas saistītas ar Līgumu un izriet no tā, trešajām personām bez otras Puses rakstiskas piekrišanas.
   9. Puses vienojas, ka ar Līguma izpildi saistītajos jautājumos saziņa notiks latviešu valodā un šos jautājumus (iesniegt pretenzijas, kārtot organizatoriskos jautājumus, veikt Pakalpojumu pieteikšanu vai atcelšanu utt.) risinās šādas Pušu pilnvarotās personas:
      1. no Pasūtītāja puses – Telekomunikāciju inženieris Ivars Beinarts (tālr.67200330, mob.29494333, e-pasts: ivars.beinarts@ltv.lv);
      2. no Izpildītāja puses – Biznesa klientu apkalpošanas speciālists Ivars Piķelis (tālr.: 22337003, e-pasts: ivars.pikelis@tele2.com).
   10. Līgums sagatavots latviešu valodās kopā ar pielikumu, kas ir tā neatņemama sastāvdaļa uz 10 (desmit) lapām. Līgums sagatavots 2 (divos) eksemplāros, pa 1 (vienam) eksemplāram katrai no Pusei.
10. **PUŠU REKVIZĪTI**

|  |  |
| --- | --- |
| Pasūtītājs  **VSIA “Latvijas Televīzija"**  Vienotais reģistrācijas Nr. 40003080597  Zaķusalas krastmalā 33, Rīgā, LV-1509  Norēķinu konts: LV54HABA0001408045529  A/S “Swedbank”  bankas kods: HABALV22  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Ivars Priede  Valdes loceklis p.p. | Izpildītājs  **SIA “Tele2”**  Vienotais reģistrācijas Nr. 40003272854  Dēļu iela 5, Rīga, LV-1004  Norēķinu konts: LV20NDEA0000080196882  Nordea bank AB Latvijas filiāle  Bankas kods: NDEALV2X  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Biznesa klientu attiecību vadītājs  Ģirts Norlinds |